钦定古今图书集成/明伦汇编/宫闱典/第111卷 > 贺讷
## 钦定古今图书集成/明伦汇编/宫闱典/第111卷 > 贺讷

按《魏书外戚传》：“讷，代人，太祖之元舅，献明后兄也。其
先世为君长，四方附国者数十部。祖纥，始有勋于国，
尚平文女。父野千，尚昭成女辽西公主。昭成崩，诸部
乖乱，献明后与太祖及卫、秦二王依讷。会苻坚使刘
库仁分摄国事，于是太祖还居独孤部。讷总摄东部为大人，迁居大甯，行其恩信，众多归之，侔于库仁，苻”
坚假讷鹰扬将军。后刘显之谋逆，太祖闻之，轻骑北
归讷。讷见太祖，惊喜，拜曰：“官家复国之后，当念老臣。”
太祖笑答曰：“诚如舅言，要不忘也。”讷中弟染干麤暴，
忌太祖，常图为逆，每为皇姑辽西公主拥护，故染干
不得肆其祸心。于是诸部大人请讷兄弟求举太祖
为主。染干曰：“在我国中，何得尔也？”讷曰：“帝，大国之世
孙，兴复先业于我，国中之福，常相持奖，立继统勋。汝
尚异议，岂是臣节。”遂与诸人劝进。太祖登代王位于
牛川。及太祖讨吐突邻部，讷兄弟遂怀异图，率诸部
救之。帝击之，大溃，讷西遁。卫辰遣子直力鞮征讷，讷
告急请降，太祖简精骑二十万救之，遂徙讷部落及
诸弟处之东界。讷又通于慕容垂，垂以讷为归善王。
染干谋杀讷而代立，讷遂与染干相攻。垂遣子麟讨
之，败染干于牛都，破讷于赤城。太祖遣师救讷，麟乃
引退。讷从太祖平中原，拜安远将军。其后离散诸部，
分土定居，不听迁徙，其君长大人皆同编户。讷以元
舅，甚见尊重，然无统领，以寿终于家。